Efter måneders hård træning og seks timers konkurrence, kan nordjyden Allan Poulsen nu kalde sig Danmarks bedste kok. Han endte nemlig øverst på sejrsskamlen, da Årets Kok 2008 søndag blev afviklet i Messecenter Herning. Med førstepladsen fulgte en præmie på 25.000 kroner. Det er HORESTA og 3F, der afvikler konkurrencen, og søndag skete det for 17. gang. Allan Poulsen er 26 år. Han har gennem længere tid arbejdet på Ruths Hotel i Skagen, men tiltrådte lørdag på Hotel Strandgaarden på Læsø. Allan Poulsen blev nummer tre i konkurrencen i fjor og nummer to forrige år. Dette års ti kokke-finalister havde til opgave at tilberede en tre retters menu baseret på råvarer, som de først fik kendskab til på konkurrencedagen. De obligatoriske råvarer var: Skærising, østers, økologiske kyllinger og grisekæber.

Referat:
Allan Poulsen fra Ruths Hotel i Skagen vandt søndag det danske mesterskab for kokke.